<classify> RAIS John Magufuli amemuagiza Mkurugenzi wa Mashtaka DPP, Biswalo Mganga kwenda kuwasikiliza watuhumiwa wa makosa ya uhujumu uchumi waliopo rumande ili ambao wako tayari kutubu ndani ya siku saba na kulipa fedha waweze kuachiwa huru. Rais Magufuli aliyasema hayo jana Ikulu jijini Dar es Salaam wakati akiwaapisha viongozi mbalimbali aliowateua hivi karibuni. Rais Magufuli alisema wapo watu wamekaa ndani kwa kesi za uhujumu uchumi na utakatishaji fedha kwa muda mrefu wengine wakiwa na miaka mitatu hadi saba na anawahurumia sana kama ambavyo anawahurumia wengine. Alisema iwapo watu hao wako tayari kulipa fedha wakiwemo waliotakatisha fedha, kukwepa kodi na kukiri kutorudia makosa wasamehewe waliyotenda na kuachiliwa huru ili waendelee na shughuli zao za ujenzi wa taifa. Kuanzia kesho Jumatatu leo hadi siku ya Jumamosi ya wiki inayokuja, kama wako watu wa namna hiyo ambao wako mahabusu kwa sababu ya kesi za uhujumu uchumi, ambazo zitawafanya wasitoke mapema kwa mujibu wa sheria yetu, lakini wako radhi kurudisha zile fedha na kutubu kwamba hawatarudia, mimi ningeshauri watu wa namna hiyo kama sheria inaruhusu, DPP wakatoke humo ndani, alisema Rais Magufuli.Kauli ya Rais Magufuli imekuja ikiwa ni siku chache baada ya Serikali kupitia kwa Mwanasheria Mkuu wa Serikali, Profesa Adelardus Kilangi kusoma kwa mara ya pili bungeni Muswada wa Sheria ya Marekebisho ya Sheria Mbalimbali Namba 4 wa Mwaka 2019. Miongoni mwa sheria zilizowasilishwa ilikuwa ni Sheria ya Mwenendo wa Mashauri ya Jinai Sura ya 20. Mwanasheria Mkuu wa Serikali alisema Sura hiyo ya 20 inafanyiwa marekebisho katika vifungu vya 13 na 19 kwa lengo la kuweka katika sheria hiyo mfumo rasmi wa makubaliano ya awali ya makosa ya jinai ambayo yatakuwa ni kati ya Mwendesha Mashitaka DPP na mtuhumiwa au wakili wake.Alisema makubaliano hayo yatalenga kupunguza uzito wa adhabu pale ambapo mtuhumiwa atakiri kosa analoshitakiwa nalo au anakiri kosa dogo miongoni mwa makosa mbalimbali anayoshitakiwa nayo baada ya kukubaliana na DPP kuwa kukiri kwake kutapunguza uzito wa adhabu.Utaratibu huu utapunguza mlundikano wa kesi mahakamani na kupunguza msongamano wa wafungwa magerezani, alisema Profesa Kilangi. Hata hivyo jana, Rais Magufuli alimtaka DPP kutengeneza mazingira ya watu hao kurudisha fedha hizo za umma kwa kupanga utaratibu mzuri utakaofanikisha kupatikana hizo fedha. Hata hivyo, amesema kwa wale watakaokaidi agizo hilo, wataendelea kukaa mahabusu mpaka kesi zao zikamilike hata kama itachukua muda mrefu. Lakini wasipofanya hivyo ndani ya siku saba, nyinyi muendelee kuwabana kisawa sawa hata kama kesi itachukua miaka 20. Lakini nilifikiri kama kiongozi nina wajibu wa kusamehe ili tulijenge Taifa letu kwa pamoja, alisema Rais Magufuli. Rais Magufuli amefikia hatua hiyo, baada ya kusema kuwa Mkuu wa Magereza nchini, Kamishana Jenerali Phaustine Kasike, alimuomba aajiri askari Magereza 800 lakini alikataa kwa sababu hataki wafungwa waongezeke magerezani.Hii ni mara ya pili kwa Rais Magufuli kumuagiza DPP kuwasikiliza na kuwaachia huru watuhumiwa waliopo mahabusu. Julai 18, 2019 akiwa mkoani Mwanza, Rais John Magufuli aliiagiza Wizara ya Katiba na Sheria na DPP kutembelea mahabusu na Magereza katika mikoa yote ya Tanzania ili kubaini na kuwaachilia huru watuhumiwa wa makosa mbalimbali ambao hawajatendewa haki.Agizo hilo la Rais alilitoa baada ya watuhumiwa zaidi ya 70 wakiwemo askari polisi wanane walioshitakiwa kwa usafirishaji wa shehena ya dhahabu kuachiwa huru kutoka katika Gereza Kuu la Butimba jijini Mwanza.Washitakiwa maarufu uhujumu uchumi Washitakiwa maarufu wa kesi za uhujumu uchumi na utakatishaji fedha ambao wamekaa gerezani kwa muda mrefu ni wamiliki wa Kampuni ya Kufua Umeme ya IPTL Habinder Seth na James Rugamalila, na Mkurugenzi Mkuu wa zamani wa Mamlaka ya Vitambulisho vya Taifa NIDA, Dickson Maimu. Wengine ni wakurugenzi wa Kampuni ya Six Telecoms Limited, Peter Noni, Rashid Shamte na Dk Ringo Tenga. Ipo pia kesi ya utakatishaji wa fedha inayomkabili, Mkurugenzi wa Kampuni ya Uendeshaji wa Mabasi ya Mwendokasi Udart, Robert Kisena. Wengine ni aliyekuwa Kamishna Mkuu wa Mamlaka ya Mapato Tanzania TRA, Harry Kitillya na wenzake Shose Sinare na Sioi Solomon. Kesi nyingine ni ya utakatishaji fedha inayomkabili aliyekuwa Rais wa Shirikisho la Soka Tanzania TFF, Jamal Malinzi na kesi ya waliokuwa viongozi wa Simba Evans Aveva na Geofrey Nyange Kaburu.  <topic>: KITAIFA 